Իրինա Անտոնենկո

Իրինա Եգորևնա Անտոնենկո (), (), ռուս մոդել, դերասանուհի, հեռուստահաղորդավար։ «Միսս Ռուսաստան 2010» թվականի հաղթողը։

Կենսագրություն 
Իրինա Անտոնենկոն ծնվել է 1991 թվականի սեպտեմբերի 1-ին Գերմանիայի Մագդեբուրգ քաղաքում, Եգոր և Նատալիա Անտոնենկոների ընտանիքում։ Եվ մայրը, և հայրը ոստիկանության աշխատակիցներ էին։

Սովորել է Եկատերինբուրգի թիվ 156 միջնակարգ դպրոցում։ 

2008 թվականին դպրոցն ավարտելուց հետո ընդունվել է Ուրալի ֆինանսա-իրավաբանական համալսարանը, սակայն զբաղվել էր նաև մոդելի կարիերայով։ «Միսս Ռուսաստան 2010» հաղթելուց հետո, վերջ դրեց մոդելի կարիերային։

Կարիերա 
Եկատերինբուրգի «Ալեքսանդրի» գործակալությունում Անտոնենկոն աշխատել է երկու տարի՝ դառնալով շատ պահանջված մոդել։ Մասնակցել է հանրահայտ «New Hollywood Look» գեղեցկության մրցույթին։

2009 թվականի վերջին, նվաճելով «Միսս Եկատերինբուրգ» տիտղոսը, Իրինան որոշում է գնալ Մոսկվա՝ մասնակցելու գեղեցկության համառուսաստանյան մրցույթին։ 2010 թվականի փետրվարի կեսերին մեկնում է մայրաքաղաք՝ մասնակցելու «Միսս Ռուսաստան»-ի եզրափակչի նախապատրաստական աշխատանքներին։ 

Եվ 2010 թվականի մարտի 6-ին նվաճել է «Միսս Ռուսաստան» տիտղոսը։ Որպես գլխավոր մրցանակ ստացել է 100 հազար ամերիկյան դոլար և հովանավորներից մեկի կողմից արժանացել է վարդագույն ոսկուց պատրաստված ժամացույց, որը զարդարված էր սև ադամանդներով։ Իրինա Անտոնենկոն արժանացել է «Միսս Աշխարհ», ինչպես նաև «Միսս Տիեզերք» տիտղոսներին։ Անտոնենկոն այն առաջին աղջիկն էր Միջին Ուրալում, որն արժանացել է «Միսս Ռուսաստան» տիտղոսին։

2010 թվականի մարտի 13-ին Իրինան պայմանագիր է կնքել դիզայներ Ֆիլիպ Փլեյնի հետ՝ դառնալով նրա գովազդային արշավի դեմքը։

2010 թվականի ապրիլի 24-ին Մոսկվայում Իրինան իրականացրել է 8-րդ բարեգործական պարահանդեսը։ «Միսս Ռուսաստան»-ի հաղթողները պարբերաբար կազմակերպում էին բարեգործական պարահանդեսներ։ Օրինակ, Վիկտորյա Լոպիրյովան («Միսս Ռուսաստան 2003»), Ալեքսանդրա Իվանովսկայան («Միսս Ռուսաստան 2005»), Վերա Կրասովան («Փոխ-Միսս Ռուսաստան 2007» և «Փոխ-Միսս Տիեզերք 2008»)։

2010 թվականի օգոստոսի 23-ին մասնակցել է «Միսս Տիեզղերք 2010»-ին, որն անց է կացվել ամերիկյան Լաս Վեգաս քաղաքի «Mandalay Bay Resort and Casino» հյուրանոցում։ Իրինան համարվել է մրցույթի եզրափակչի 15 մասնակիցներից մեկը, սակայն չի հայտնվել առաջին տասնյակում։

2011 թվականի փետրվարի 13-ին մասնակցել է «Պարեր աստղերի հետ» նախագծին, որի հեռարձակումը տեղի է ունենում «Ռոսիա 1» հեռուստաալիքով։ Իրինայի զուգընկերն է եղել դերասան Միխայիլ Մամաևը։

Նույն տարում տեղի է ունեցել Իրինա Անտոնենկոյի դեբյուտը կինոյում։ Նրա առաջին աշխատանքը կինոյում ռեժիսոր Տիմուր Բեկմամբետովի «Ֆանտոմ» ("The Darkest Hour", 2011 թվական, Թրիլլեր) կինոնկարում նկարահանումներն էին։ Սակայն հենց հայտնի ռեժիսորի և կինոպրոդյուսերի հետ ծանոթությունն է դարձել Իրինայի ճակատագրի շրջադարձային կետը։ Ֆոտոխցիկը, դերասանական խաղը, ռեժիսորի առաջադրանքների կատարումը այնքան են գրավել Անտոնենկոյին, որ նա որոշել է իր հետագա ճակատագիրը կապել թատրոնի և կինոյի հետ։ Ընդունվելով Ռուսաստանի թատերական արվեստի ինստիտուտ՝ Իրինան առաջին վստահ քայլն արել է դեպի իր երազանքը։

2010 թվականին Անտոնենկոն ընդունել է երիտասարդ երգիչ Մարկ Յուսիմի տեսահոլովակում գլխավոր դերում հանդես գալու առաջարկը։ Տեսանյութը հայտնվել է երկրի գլխավոր երաժշտական հեռուստաալիքների ռոտացիայի մեջ, իսկ երիտասարդ և տաղանդավոր դերասանուհուն անմիջապես ուշադրություն են դարձրել կինոյի ոլորտի մասնագետները։

Կարիերայի զարգացման տրամաբանական շարունակությունը «4POST» խմբի ևս մեկ երաժշտական տեսահոլովակում նկարահանումներն էին՝ խմբի մենակատար Դմիտրի Բիկբաևի հետ։ 

2012 թվականի սեպտեմբերի 23-ին տեղի է ունեցել Իրինայի դեբյուտը որպես թատրոնի դերասանուհի։ Մոսկվայի Վսևոլոդ Մեյերխոլդի անվան թատրոնի բեմում կայացել է Իրինայի մասնակցությամբ «Կախարդական օղակների գաղտնիքը» ներկայացումը։

2014 թվականին Իրինան խաղացել է «Նավը» հեռուստասերիալի գլխավոր դերերից մեկը, որի պրեմիերայից հետո էլ դերասանուհին հայտնի է դարձել։

Ֆիլմագրություն

Ծանոթագրություններ

Արտաքին հղումներ 
 Профиль Ирины Антоненко в социальной сети. 

Ռուս կինոդերասանուհիներ
Ռուս դերասանուհիներ
21-րդ դարի դերասանուհիներ
Ռուս հեռուստատեսային դերասանուհիներ
Ռուս մոդելներ